Echipele spaniole de fotbal Real Madrid şi FC Barcelona vor semna un nou capitol în istoria rivalităţii lor cu un duel la New Jersey (3 august), pe stadionul MetLife (82.500 locuri), gazda finalei Cupei Mondiale din 2026, cu prilejul Soccer Champions Tour, o competiţie din presezon devenită obişnuită în ultimii ani, transmite EFE.
''El Clasico'' s-a disputat şi vara trecută în Statele Unite, pe stadionul AT&T din Arlington (Texas), când catalanii s-au impus cu un sec 3-0, în timp ce în 2022 madrilenii s-au impus cu 1-0 la Las Vegas, pe stadionul Allegiant.
FC Barcelona va juca primul său meci pe 30 iulie contra lui Manchester City la Orlando, iar o zi mai târziu Real Madrid şi AC Milan se întâlnesc la Chicago. După Clasico, Barca va juca pe 6 august cu Milan la Baltimore, iar Real va înfrunta Chelsea la Charlotte.
Competiţia debutează cu jocul Manchester City - AC Milan (27 iulie) la New York, iar biletele pentru acest turneu se pun în vânzare din 27 martie.